የሀገራት መሪዎች ለዶክተር ቴዎድሮስ አድሃኖም ያላቸውን አጋርነት እየገለጹ ነው
 አዲስ አበባ፦ የአፍሪካ ሕብረትን ጨምሮ የተለያዩ ሀገራት መሪዎች ለዓለም የጤና ድርጅት ዋና ዳሬክተር ለዶክተር ቴዎድሮስ አድሃኖም ያላቸውን ደጋፍ እየገለጹ ነው። የአፍሪካ ህብረት የወቅቱ ሊቀመንበር የደቡብ አፍሪካው ፕሬዚዳንት ስሪል ራማፎሳ በትዊተር ገጻቸው ላይ ባሰፈሩት መልእክት፤ የዓለም የጤና ድርጅት የአፍሪካ ህብረት ሙሉ ድጋፍ አለው፤ የድርጅቱ ዋና ዳይሬክተር ዶክተር ቴድሮስ አድሃኖም የኮሮና ቫይረስ (ኮቪድ-19) ወረርሽን ለመከላከል እያደረጉት ያለውን ተግባር አደንቃለሁ ብለዋል ።  የኮሮና ቫይረስ በብዙ ትውልዶች ከታዩ ድንገተኛ የጤና አደጋዎች በጣም የከፋና የቫይረሱ ስርጭት መቆጣጠር ገና ብዙ እንደሚቀረው አመልክተዋል ። ”የኮቪድ 19 ወረርሽኝ ያለ ምንም ጥርጥር የአኗኗርዘይቤያችን ቀይሮታል’’ ። ‘’ከዚህ ተጨባጭ ሁኔታ በመነሳት የዓለም የጤና ድርጅት ዋና ዳይሬክተር ዶክተር ቴድሮስ አድሃኖም ታይቶ በማይታወቅ ሁኔታ የዓለም የጤና ቀውስ ያመጣውን ኮቪድ19 ለመከላካል ላሳዩት ልዩ አመራር ያለኝን አድናቆት ዳግም ማረጋገጥ እፈልጋለሁ” ።  በተጨማሪም ዶክተር ቴዎድሮስ ለወረርሽኙ እየተሰጠ ያለውን ዓለም አቀፍ ምላሽ እየመሩበት ያለውን መንገድም አድንቀዋል ።በአጠቃላይ የአፍሪካ ህብረት የዓለም የጤና ድርጅት ቫይረሱን ለመከላከል እየሰራው ያለው ስራ እንደሚደገፍ ገልጸዋል። የኢፌዴሪ ፕሬዚዳንት ሳህለወርቅ ዘውዴ በትዊተር ገፃቸው ባሰፈሩት ተመሳሳይ መልእክት ፤ “አሁን በዓለም ላይ ቅድሚያ ልንሰጠው የሚገባው ጉዳይ የሰዎችን ህይወት ማዳን ነው ” ብለዋል። በዶክተር ቴዎድሮስ አመራር ሰጪነት የሚመራው የዓለም ጤና ድርጅትም በአስፈላጊው ወቅት የተሰጠውን ኃላፊነት በተገቢው መንገድ እየተወጣ ነው ብለዋል ፡፡  የኮቪድ 19 ወረርሽኝ በርካቶችን ለሞት እየዳረገ ነው፤ በጣም ተጋላጭ የሆኑትን አካላት መጠበቅ እና መደገፍ ይጠበቅብናል አሁን ጊዜው መወቃቀሻ አይደለም ፤ ሲሉም ገልፀዋል። የአፍሪካ ሕብረት ኮሚሽን ሊቀመንበር ሞሳ ፋኪ ማሐማት “ከዓለም ጤና ድርጅት ኃላፊ ጎን ነኝ” ብለዋል ። የሩዋንዳው ፕሬዚዳንት ፖል ካጋሜም በተመሳሳይ ሁኔታ ከዶክተር ቴድሮስ ጎን መሆናቸውን አረጋግጠዋል።  የዓለም ጤና ድርጅት እና የዶክተር ቴድሮስ አድሃኖም አመራር የተለየ ነው ብለዋል፡፡ ፕሬዚዳንቱ በትዊተር ገፃቸው ባሰፈሩት ጽሁፍም፥ “የዶክተር ቴድሮስ አድሃኖም አመራርነት በምንም የማይተመን ነው” ብለዋል። የናሚቢያው ፕሬዚዳንት ሀጌ ጄኒግቦ በበኩላቸው “የመላው ዓለም ትብብር አስፈላጊ በሆነበት ሰዓት አብሮነትን ያሳዩ እውነተኛ መሪ” ሲሉ ዶክተር ቴዎድሮስን አወድሰዋል፡፡ የናይጄሪያ መንግስትም ለዓለም ጤና ድርጅት እና ለዶክተር ቴዎድሮስ አድሃኖም ያለውን ሙሉ ድጋፉ ገልጿል። አዲስ ዘመን ሚያዝያ 2/2012 ወንድወሰን ሽመልስ